钦定古今图书集成/明伦汇编/家范典/第083卷 > 陈邈妻郑氏女孝经 > 《广守信章》
## 钦定古今图书集成/明伦汇编/家范典/第083卷 > 陈邈妻郑氏女孝经 > 《广守信章》

立天之道，曰阴与阳；立地之道，曰柔与刚。阴阳刚柔，
天地之始；男女夫妇，人伦之始。故乾坤交泰，谁能间
之？妇地夫天，废一不可。然则丈夫百行，妇人一志。男
有重婚之义，妇无再醮之文。是以芣苡兴歌，蔡人作
诫，匪石为叹，卫主知惭。昔楚昭王出游，留姜氏于渐
台，江水暴至，王约迎夫人，必以符合，使者仓卒，遂不
请行。姜氏曰：“妾闻贞女义不犯约，勇士不畏其死。妾
知不去必死，然无符不敢犯约，虽行之必生。无信而
生，不如守义而死。会使者还，取符，则水高台没矣。其
守信也如此，汝其勉之。《易》曰：‘鸣鹤在阴，其子和之’。”